b'\n_START_ARTICLE_\nPesta (ora\xc8\x99)\n_START_PARAGRAPH_\nPesta (\xc3\xaen maghiar\xc4\x83 Pest, pronun\xc8\x9bat \xcb\x88p\xc9\x9b\xca\x83t, \xc3\xaen german\xc4\x83 Pesth) a fost un ora\xc8\x99 \xc3\xaen Regatul Ungar, situat pe malul estic al Dun\xc4\x83rii, \xc3\xaen partea opus\xc4\x83 cet\xc4\x83\xc8\x9bii Buda. A fost unul din ora\xc8\x99ele care s-au unit \xc3\xaen 1873, la formarea noii capitale Budapesta. \xc3\x8en secolul al XIX-lea Buda \xc8\x99i Pesta au fost men\xc8\x9bionate ca Pest-Buda._NEWLINE_Teritoriul ora\xc8\x99ului Pesta \xc3\xaenainte de unificare este corespunz\xc4\x83tor sectoarelor V., VI., VII., VIII., IX., X., XIII. \xc8\x99i XIV. de azi ale Budapestei.\n_START_SECTION_\nOriginea numelui\n_START_PARAGRAPH_\n\xc3\x8en leg\xc4\x83tur\xc4\x83 cu originea numelui ora\xc8\x99ului Pesta exist\xc4\x83 dou\xc4\x83 teorii. _NEWLINE_Una din ipoteze sus\xc8\x9bine c\xc4\x83 numele are origini din perioada desc\xc4\x83lecatului, \xc8\x99i ar avea leg\xc4\x83tur\xc4\x83 cu cuv\xc3\xa2ntul de origine slav\xc4\x83 "pe\xc8\x99ter\xc4\x83", din pricina pe\xc8\x99terei cu ape termale aflat\xc4\x83 \xc3\xaen Muntele Gell\xc3\xa9rt, situat tocmai pe partea cealalt\xc4\x83 a Dun\xc4\x83rii, \xc3\xaen Buda. _NEWLINE_Dup\xc4\x83 celalalt\xc4\x83 ipotez\xc4\x83 cuv\xc3\xa2ntul pest se refer\xc4\x83 la cuptoarele slavilor situate \xc3\xaen vechime \xc3\xaen zona dintre Muntele Gell\xc3\xa9rt \xc8\x99i cartierul Tab\xc3\xa1n (de azi). Aceste cuptoare, numite \xe2\x80\x9epeci\xe2\x80\x9d erau folosite la arderea c\xc4\x83r\xc4\x83midei \xc8\x99i a \xc8\x9biglei. Cuv\xc3\xa2ntul pest este folosit \xc8\x99i ast\xc4\x83zi pentru astfel de cuptoare \xc3\xaen anumite zone locuite de maghiari, de exemplu la secui)._NEWLINE_Numele Pest a mai ap\xc4\x83rut \xc8\x99i \xc3\xaen malte contexte geografice, de pild\xc4\x83 vechiul nume al Muntelui Gell\xc3\xa9rt a fost Muntele Pest, iar la poalele muntelui, un vad s-a numit Pest-r\xc3\xa9v (=vadul Pesta). Ulterior a primit acest nume \xc8\x99i ora\xc8\x99ul din partea estic\xc4\x83 a Dun\xc4\x83rii._NEWLINE_Numele german al Budei Ofen, are origini similare, \xc3\xaensemn\xc3\xa2nd tot \xe2\x80\x9ecuptor\xe2\x80\x9d, sau grot\xc4\x83 \xc3\xaen dialecte sud-germane. Interesant este faptul, c\xc4\x83 un document din \xc3\xaenaintea invaziei t\xc4\x83tare pomene\xc8\x99te Pesta sub denumirea Ofen, iar \xc3\xaen secolul urm\xc4\x83tor germanii au folosit aceast\xc4\x83 denumire pentru Buda.\n_START_SECTION_\nAntichitatea\n_START_PARAGRAPH_\nPrima dat\xc4\x83 s-a aflat o a\xc8\x99ezare a cel\xc8\x9bilor, mai t\xc3\xa2rziu \xc3\xaen timpul Imperiului Roman a fost \xc3\xaenfiin\xc8\x9bat aici o fort\xc4\x83rea\xc8\x9b\xc4\x83 \xc3\xaempotriva barbarilor, numit\xc4\x83 Contra-Aquincum, a c\xc4\x83rul ruine se g\xc4\x83sesc \xc3\xaen sectorul al V-lea din Budapesta, \xc3\xaen zona Pie\xc8\x9bei 15 Martie (M\xc3\xa1rcius 15. t\xc3\xa9r)._NEWLINE_Dup\xc4\x83 destr\xc4\x83marea Imperiului Hunilor, zona a fost cucerit\xc4\x83 de avari. Maghiarii au ap\xc4\x83rut prima dat\xc4\x83 \xc3\xaen jurul anilor 880.\n_START_SECTION_\nDe la cucerirea maghiar\xc4\x83 p\xc3\xa2n\xc4\x83 la ocupa\xc8\x9bia otoman\xc4\x83\n_START_PARAGRAPH_\nPrima atestare a ora\xc8\x99ului cu numele Pest, este din 1148. \xc3\x8en perioada secolul XI-secolul XIII Pesta a devenit un \xc3\xaemportant centru comercial, av\xc3\xa2nd o popula\xc8\x9bie majoritar\xc4\x83 slav\xc4\x83 \xc8\x99i bulgar\xc4\x83, dar \xc3\xaencet schimb\xc3\xa2ndu-se \xc3\xaen majoritate german\xc4\x83. Din secolul XII este fortificat\xc4\x83 cu zid, \xc3\xaen 1230 prime\xc8\x99te diplom\xc4\x83 de la Andrei al II-lea, devenind astfel ora\xc8\x99 liber.  Este distrus \xc3\xaen timpul invaziei t\xc4\x83tare, dar a fost reconstruit foarte repede.\n_START_SECTION_\n\xc3\x8en timpul ocupa\xc8\x9biei otomane\n_START_PARAGRAPH_\n\xc3\x8en perioada ocupa\xc8\x9biei otomane Pesta a pierdut repede importan\xc8\x9ba comercial\xc4\x83 anterioar\xc4\x83._NEWLINE_La 2 septembrie 1686, dup\xc4\x83 mai multe \xc3\xaencerc\xc4\x83ri e\xc8\x99uate, Habsburgii, cu conducerea lui Carol al V-lea de Lorena au eliberat ora\xc8\x99ele Pesta \xc8\x99i Buda, dar cu pre\xc8\x9bul distrugerii celor dou\xc4\x83 ora\xc8\x99e \xc8\x99i cu moartea aproape \xc3\xaen totalitate a popula\xc8\x9biei.\n_START_SECTION_\nDe la eliberarea de sub ocupa\xc8\x9bia otoman\xc4\x83 p\xc3\xa2n\xc4\x83 la unificare\n_START_PARAGRAPH_\nOra\xc8\x99ele Buda \xc8\x99i Pesta s-au ref\xc4\x83cut cu rapiditate dup\xc4\x83 ocupa\xc8\x9bie, dar \xc8\x99i-au recuperat drepturile abia dup\xc4\x83 20 de ani. \xc3\x8en 1773 a fost ales primul primar al ora\xc8\x99ului. \xc3\x8en secolul XVIII locuitorii celor dou\xc4\x83 ora\xc8\x99e (Pesta \xc8\x99i Buda) erau \xc3\xaen jur de 20-24.000 persoane, iar dup\xc4\x83 100 de ani num\xc4\x83rul lor ajunsese deja la 150.000. \xc3\x8en aceast\xc4\x83 perioad\xc4\x83 Pesta, mul\xc8\x9bumit\xc4\x83 comercian\xc8\x9bilor greci, s\xc3\xa2rbi \xc8\x99i evrei, a ajuns centrul comercial al \xc8\x9b\xc4\x83rii. Componen\xc8\x9ba etnic\xc4\x83 a popula\xc8\x9biei era foarte divers\xc4\x83, cuprinz\xc3\xa2nd numero\xc8\x99i germani, maghiari, s\xc3\xa2rbi, evrei \xc8\x99i \xc3\xaen procent mai mic greci, arom\xc3\xa2ni, \xc8\x99i slovaci. \xc3\x8en aceast\xc4\x83 perioad\xc4\x83 popula\xc8\x9bia Pestei era dublul popula\xc8\x9biei din Buda.  _NEWLINE_\xc3\x8en martie 1838 o mare parte a Pestei a fost inundat\xc4\x83 de Dun\xc4\x83re; actuala \xc3\xaenf\xc4\x83\xc8\x9bi\xc8\x99are a Pestei se datoreaz\xc4\x83 reconstruc\xc8\x9biei de dup\xc4\x83 aceste inunda\xc8\x9bii.'